Diari Oficial de la Generalitat Valenciana


Sumari del DOGV 9193, del 13-10-2021 (2021/10421)

RESOLUCIÓ conjunta de 7 d'octubre de 2021, del director general d'Esport i del director general de l'Institut Valencià de la Joventut, per la qual es convoca la campanya d'activitats nàutiques de la Generalitat «A la Mar 2022», la qual inclou el programa «Blau».
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9193

Data del DOGV
:   13-10-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10004


Data del document
:   07-10-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ conjunta de 7 d'octubre de 2021, del director general d'Esport i del director general de l'Institut Valencià de la Joventut, per la qual es convoca la campanya d'activitats nàutiques de la Generalitat «A la Mar 2022», la qual inclou el programa «Blau». [2021/10724]  
L'Estatut d'Autonomia de la Comunitat Valenciana atribueix a la Generalitat competència exclusiva en matèria de joventut (article 49.1.25) i en matèria d'esport (49.1.28).  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'article 32 que la conselleria competent en matèria d'esport, convocarà campanyes de promoció esportiva i pararà atenció preferent a les relacionades amb els esports nàutics, activitats i esports en el medi natural. Així mateix, l'article 33 estableix que les Escoles de la Mar de la Generalitat són centres de pràctica, formació i difusió de les activitats nàutiques. Es constitueixen com una xarxa d'escoles al llarg del litoral de la Comunitat Valenciana i poden funcionar en instal·lacions pròpies o concertades amb altres administracions públiques o entitats públiques o privades.  
  
La Llei 15/2017, de 10 de novembre, de la Generalitat, de polítiques integrals de joventut, en l'article 4, reconeix a les persones joves el dret a l'esport i a l'activitat física. Així mateix, en l'article 5 posa de manifest la corresponsabilitat de les administracions públiques per a garantir el dret a l'esport i a l'activitat física, al joc i a l'oci educatiu i inclusiu, i assigna equips professionals, recursos i serveis didàctics, així com la necessitat d'impulsar programes de promoció de models i hàbits de vida saludables vinculats a l'esport i a la prevenció de malalties i conductes de risc. També, en l'article 7.11 estableix com una de les funcions de l'Institut Valencià de la Joventut potenciar l'exercici d'activitats d'oci educatiu i facilitar l'accés de tots els col·lectius.  
  
  
Anualment, la Generalitat convoca la campanya d'activitats nàutiques «A la Mar» per a la promoció dels esports nàutics entre tota la societat mitjançant les Escoles de la Mar.  
Des de la Generalitat, amb la intenció de promocionar el contacte i gaudi de l'entorn marí per part de la població, principalment en edat escolar i juvenil, així com l'assoliment de major autonomia en la pràctica dels esports nàutics, ampliant els coneixements adquirits en els seus respectius centres i oferint la possibilitat de realitzar la seua pràctica, ha dissenyat el programa «Blau». La seua finalitat és oferir a l'alumnat l'oportunitat de conéixer i familiaritzar-se amb el món de la navegació, a través de la pràctica, i també que amplie i consolide els coneixements adquirits fins al moment. Així mateix, als valors educatius que es deriven de la realització d'activitats en el medi natural, se suma el treball interdisciplinari que ofereix aquest tipus d'activitats esportives.  
  
D'acord amb aquestes competències i disposicions legals i amb la intenció de complir les línies esmentades, la Generalitat organitza anualment des de 1985 campanyes de promoció de les activitats nàutiques. Aquestes campanyes s'han dut a terme a les Escoles de la Mar de Borriana, Benicàssim i la Vila Joiosa, i enguany s'afegirà a aquestes, la goleta Tirant Primer, l'objectiu de la qual serà difondre el coneixement del medi marí, acostant el món de la navegació a vela a l'alumnat participant a bord d'un veler tipus creuer.  
En virtut de tot això i fent ús de les competències assignades a la Conselleria d'Educació, Cultura i Esport i a l'Institut Valencià de la Joventut, i d'acord amb el conveni de col·laboració de 19 de febrer de 2013, subscrit entre la Generalitat i l'Institut Valencià de la Joventut, per a la gestió conjunta de la campanya d'activitats nàutiques de la Generalitat «A la Mar», entre altra normativa, i en el marc de l'article 15 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i fent ús de les facultats que l'article 11 de la Llei 15/2017, de 10 de novembre, de la Generalitat, de polítiques integrals de joventut, confereix al director general de l'Institut Valencià de la Joventut, en relació amb l'article 70 de la Llei 5/1983, de 30 de desembre, del Consell, resolem conjuntament:  
  
Primer  
Convocar la campanya d'activitats nàutiques de la Generalitat «A la Mar 2022», dirigida a l'aprenentatge i difusió dels esports nàutics i el coneixement, conservació i respecte del medi marí, amb especial atenció als joves en edat escolar.  
  
Segon  
Convocar, dins de la campanya d'activitats nàutiques de la Generalitat «A la Mar 2022», el programa «Blau», dirigit a tota la ciutadania, especialment a centres educatius, associacions juvenils, ajuntaments, clubs esportius i altres entitats legalment constituïdes.  
  
  
Tercer  
Aprovar les bases per les quals es regirà aquesta convocatòria del programa «Blau» i que figuren com a annex I d'aquesta resolució.  
  
Quart  
La Direcció General d'Esport i l'Institut Valencià de la Joventut es reserven el dret a modificar l'oferta i el programa d'activitats, adaptant-lo a la demanda o a l'interés públic.  
A més, es podran incorporar noves Escoles de la Mar, així com suspendre-hi alguna de les activitats oferides, si circumstàncies de qualsevol tipus impediren el normal desenvolupament d'aquestes.  
  
Cinqué  
La Direcció General d'Esport i l'Institut Valencià de la Joventut dictaran totes les instruccions que siguen necessàries per al desenvolupament d'aquesta resolució.  
  
Sisé  
Aquesta resolució entrarà en vigor l'endemà de ser publicada en el Diari Oficial de la Generalitat Valenciana.  
  
Contra aquesta resolució, que no esgota la via administrativa, les persones interessades podran interposar un recurs d'alçada davant els òrgans que han dictat l'acte o el superior jeràrquic en el termini d'un mes, a comptar a partir de l'endemà de ser publicada en el DOGV. Tot això de conformitat amb el que disposen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 7 d'octubre de 2021.- El director general d'Esport. Josep Miquel Moya Torres. El director general de l'Institut Valencià de la Joventut. Jesús Martí Nadal.  
  
  
ANNEX I  
  
El programa «Blau», organitzat per la Conselleria d'Educació, Cultura i Esport, a través de la Direcció General d'Esport (d'ara en avant, DGD) i l'Institut Valencià de la Joventut (d'ara en avant, IVAJ), s'emmarca dins de la campanya d'activitats nàutiques de la Generalitat «A la Mar 2022» i estarà regit per les següents bases:  
  
1. Objecte  
Oferir cursos que faciliten el coneixement i la pràctica d'activitats nàutiques durant els mesos de febrer a juny i de setembre a novembre dirigits a tota la ciutadania, amb especial atenció a centres docents com a complement del seu procés educatiu.  
  
  
2. Participants  
Podran participar centres escolars amb nivells educatius de Primària, ESO, Batxillerat i cicles formatius, universitats, associacions juvenils, ajuntaments, clubs esportius i altres entitats legalment constituïdes, que complisquen les condicions de participació i requisits d'inscripció recollits en aquestes bases.  
Les persones participants en les activitats de Setmana Blava, diversos Dies Blaus i Dia Blau, dins de la campanya «A la Mar 2022», només podran inscriure's com a grup. Les inscripcions es realitzaran sota la responsabilitat d'una persona física, major d'edat, que represente el grup o l'entitat. En l'activitat de Cap de Setmana Blau o altres de noves que puguen incloure's en el programa, les persones podran participar tant en forma de grup com de manera individual.  
2.1. Requisits que han de complir les persones participants:  
- Estar cursant almenys 1r curs d'Educació Primària o tindre almenys 7 anys durant l'any 2022 per a les activitats d'un dia sense internat.  
- Estar cursant almenys 3r curs de Primària o tindre almenys 9 anys durant l'any 2022 per a la resta de les activitats.  
- Saber nadar correctament.  
- Posseir els coneixements tècnics per al nivell inscrit.  
- No presentar contraindicacions medicosanitàries per a la pràctica de les activitats nàutiques.  
2.2. Obligacions de les persones participants  
La incorporació a l'activitat i el retorn serà per compte de les persones interessades i pels seus propis mitjans.  
La persona responsable del grup haurà de presentar les fitxes d'informació sanitària de les persones participants el dia de la incorporació a l'Escola, únicament per a activitats de més de dos dies de duració.  
  
El professorat responsable haurà de portar damunt la fotocòpia del SIP o similar de cada participant, que cobrisca qualsevol malaltia que puga sobrevindre durant la realització del curs.  
Les persones participants i el professorat o persona física que represente el grup seran responsables del bon ús de les instal·lacions i del material, havent d'abonar, en el seu cas, el cost dels danys que puguen produir-se per negligència o mal ús.  
Les persones participants en la campanya «A la Mar 2022» estaran obligades a complir la normativa de règim intern de la corresponent escola de la mar. De la mateixa manera, es respectaran les instruccions que el personal tècnic i de serveis puguen donar.  
La responsabilitat sobre les persones participants fora de les activitats organitzades per les Escoles de la Mar serà del professorat o persona física que represente l'entitat i que acompanye el grup.  
  
3. Escoles de la Mar  
  
Escoles de la Mar Règim  
E. M. Benicàssim Externat/internat en l'alberg Argentina de l'IVAJ  
E. M. Borriana Externat/internat en la mateixa Escola de la Mar de Borriana  
E. M. Vila Joiosa Externat  
Goleta Tirant Primer Externat/internat en la mateixa goleta  
  
  
  
4. Activitats  
4.1. Setmana Blava  
Consisteix en una setmana de multiactivitat nàutica de dilluns a divendres en la qual s'imparteixen classes teòriques i pràctiques de vela, piragüisme i/o una altra modalitat (planxa de rem o surf de vela). Les classes pràctiques de vela es realitzen en embarcacions col·lectives amb la companyia d'un monitor o monitora. Les activitats de piragüisme es realitzaran en piragües individuals tutelades per monitors o monitores a bord d'una embarcació pneumàtica.  
A l'Escola de la Mar de Borriana, a més de les activitats esmentades, es podran practicar les modalitats de rem en embarcacions de 4 persones més timoner i dobles sense timoner, així com caiac-pol (esport col·lectiu de 5x5 en piragües individuals) i dragon boat (embarcació col·lectiva de rem per a un màxim de 10 persones).  
  
Si totes les persones participants d'un grup ja tenen el nivell 1 de vela i volen realitzar el nivell 2 o qualsevol altra adaptació, hauran de sol·licitar-lo prèviament, i s'acceptaran en funció de la disponibilitat de l'escola de la mar corresponent.  
4.2. Dia Blau  
Es tracta d'una jornada de familiarització amb l'activitat nàutica. Durant el Dia Blau es realitzarà multiactivitat nàutica amb una classe teòrica i pràctica de vela en embarcacions col·lectives, en companyia d'un monitor o monitora, i de piragüisme en piragües individuals tutelades per monitors o monitores a bord d'una embarcació pneumàtica.  
  
L'oferta de Dies Blaus podrà ser reservada també en mòduls de dos, tres, quatre dies o Setmana Blava completa, amb l'opció de contractar règim d'internat, si hi ha possibilitat.  
Les Setmanes Blaves no reservades podran ser ocupades en jornades d'un, dues o més Dies Blaus.  
4.3. Cap de Setmana Blau  
L'objectiu és donar a conéixer els esports nàutics des d'un punt de vista lúdic i recreatiu. L'activitat es distribueix en tres sessions, dissabtes matí i vesprada i diumenges al matí, amb classes teòriques i pràctiques.  
S'oferirà multiactivitat nàutica, en la qual es combina la pràctica de la vela lleugera iniciació, piragüisme i/o una altra modalitat. No obstant això, es podran realitzar cursos de modalitats nauticoesportives específiques a consideració de la DGD o l'IVAJ, o a petició expressa d'un grup de participants: vela lleugera iniciació, vela lleugera perfeccionament, piragüisme, planxa de rem, surf de vela, rem i vela creuer (aquestes dues últimes, només a Borriana). En tot cas, haurà d'haver-hi un mínim de cinc persones participants per modalitat perquè es realitze el curs.  
4.4. Les persones menors d'edat hauran d'assistir acompanyades del pare/mare/tutor/tutora o de la persona degudament autoritzada per aquests, a fi de responsabilitzar-se de l'alumnat durant el període del cap de setmana en el qual no es realitze activitat nàutica.  
Activitats especials a l'Escola de la Mar de Borriana  
La DGD o l'IVAJ podran programar activitats nàutiques singulars amb l'objectiu de millorar i ampliar l'oferta per a una major promoció dels esports nàutics.  
Les entitats degudament constituïdes podran sol·licitar un altre tipus d'activitats en les instal·lacions de l'Escola de la Mar de Borriana, preferentment nàutiques, sempre que aquestes siguen compatibles amb les activitats prèviament organitzades i amb l'ús per al qual l'Escola de la Mar està preparada i concebuda.  
Per a això, caldrà sol·licitar per escrit l'ús de les instal·lacions, exposant els fins de l'activitat plantejada, i presentar la sol·licitud en la DGD o l'IVAJ.  
Les sol·licituds seran estudiades per rigorós ordre de registre d'entrada i seran concedides si hi ha disponibilitat i viabilitat tècnica.  
Seran aplicables, en el seu cas, les tarifes recollides en la base 7, serveis d'allotjament i restauració a l'Escola de la Mar de Borriana.  
  
4.5. Activitats en la goleta Tirant Primer  
Tenen com a objectiu difondre el coneixement del medi marí, acostant el món de la navegació a vela mitjançant explicacions teòriques i experiències pràctiques a bord d'un veler tipus creuer.  
L'oferta i les activitats a desenvolupar, així com les dates i ports d'embarcament previstos, s'establiran en una nova resolució de convocatòria especifica.  
  
5. Oferta  
5.1. Oferta de Setmanes Blaves i Dies Blaus a les Escoles de la Mar  
  
5.2. Oferta de Caps de Setmana Blaus  
5.3. En referència a l'oferta de les activitats del programa «Blau», cal tindre en compte els següents aspectes:  
- La temporalitat de cada activitat podrà ser modificada a criteri de la DGD o l'IVAJ.  
L'oferta concreta serà la recollida en la web escolesdelamar.gva.es  
  
- Les entitats podran realitzar sol·licituds fora de la temporalitat indicada. Les sol·licituds seran estudiades i ateses si hi ha possibilitat.  
  
- Hi ha opció de sol·licitar serveis extres d'acord amb les tarifes recollides en la base 7, els quals seran concedits en funció de la disponibilitat i viabilitat tècnica.  
5.4. En el cas de participants amb necessitats educatives especials, la DGD o l'IVAJ podrà adaptar els criteris de nombre mínim de participants per grup, així com incrementar les places gratuïtes dels responsables acompanyants.  
  
6. Inscripcions  
6.1. Reserves en Setmana Blava, diversos Dies Blaus i Dia Blau  
Les reserves es realitzaran exclusivament en la pàgina web de les Escoles de la Mar, escolesdelamar.gva.es, a partir de les 10.00 hores de l'endemà de ser publicada aquesta resolució.  
Les reserves hauran de confirmar-se en el termini de 7 dies naturals des de l'endemà a la seua formalització, mitjançant l'ingrés, pel centre escolar o entitat, de l'import que corresponga:  
Per a Setmanes Blaves o diversos Dies Blaus: s'haurà d'efectuar el pagament d'un senyal equivalent a 10 - per participant.  
Per a un Dia Blau: s'haurà d'efectuar el pagament de l'import total de la reserva.  
En el cas de no realitzar aquest ingrés, es perdrà la reserva del curs, el qual tornarà a estar disponible en la pàgina web per als següents grups interessats.  
En les reserves de Setmanes Blaves o diversos Dies Blaus, l'import restant haurà d'abonar-se amb una antelació mínima de 20 dies naturals al començament de l'activitat.  
Les dades de les persones participants tant en Setmanes Blaves com en Dies Blaus hauran d'estar emplenades, almenys, 20 dies naturals abans de l'inici de l'activitat, prestant especial atenció a les indicacions de les necessitats especials de l'alumnat.  
Els pagaments podran ser realitzats pel centre escolar o entitat en la mateixa pàgina web pel sistema TPV o bé per ingrés o per transferència bancària.  
6.2. Reserves en Caps de Setmana Blaus  
Les reserves es podran realitzar en la web escolesdelamar.gva.es, a partir de les 10.00 hores de l'endemà de ser publicada aquesta resolució. L'oferta d'activitats es podrà incrementar posteriorment d'acord amb les possibilitats de les escoles de la mar.  
El pagament de la reserva es realitzarà a través de la pàgina web pel sistema TPV en el termini de cinc dies naturals posteriors a la formalització de la reserva.  
  
7. Preus  
Les tarifes aplicades a cada servei seran les establides en cadascuna de les activitats convocades.  
Les persones responsables, professorat o persones físiques que representen l'entitat i que acompanyen el grup, gaudiran de places gratuïtes segons s'especifica en la base 5 d'aquest annex.  
En les activitats de Setmanes i Dies Blaus es distingiran tres períodes amb les seues respectives tarifes: temporada baixa, des d'octubre fins a març; temporada mitjana, abril i setembre; temporada alta, maig i juny.  
S'estableix un preu especial per a les entitats col·laboradores de la Comunitat Valenciana. Tindran consideració d'entitats col·laboradores les següents: centres educatius sostinguts amb fons públics, ajuntaments, associacions juvenils i entitats esportives, així com altres entitats amb les quals la Generalitat haja subscrit acords en relació amb la promoció esportiva. L'activitat estarà promoguda per l'entitat col·laboradora en qüestió, que serà qui sol·licite la inscripció.  
  
En les activitats de caps de setmana s'estableix un preu especial per a les persones que realitzen inscripcions individuals, que siguen membres de famílies nombroses, educadores o monoparentals, titulars de carnet jove i víctimes de violència de gènere.  
  
8. Devolució de quota  
8.1. No es tindrà dret a la devolució del senyal ni de l'import total de la reserva, excepte en els casos especificats en aquesta base.  
Quan alguna persona participant s'inscriga en un curs sense tindre els coneixements exigits, els responsables tècnics podran derivar-la, si és possible, a un nivell inferior. Quan no hi haja aquesta possibilitat, podran donar-la de baixa del curs. En aquest últim cas, aquesta persona perdrà el dret a la devolució de la quota de reserva.  
8.2. Efectuat el pagament total de la reserva, únicament es tindrà dret a devolució, amb una deducció del 10 % de l'import en concepte de no-disponibilitat de la plaça i despeses de gestió, en els següents supòsits que impedisquen l'assistència al curs de la persona participant:  
  
a) Malaltia o lesió que impedisca l'assistència a l'activitat o una vegada iniciada, s'haurà d'aportar un justificant mèdic o informe hospitalari signat i segellat per la persona facultativa.  
b) Malaltia greu de familiar fins a un segon grau de consanguinitat o afinitat. En aquest cas, s'haurà d'adjuntar un certificat acreditatiu.  
  
c) Canvi de les condicions de reserva: d'internat a externat o de règim amb menjar o sense. Es retornarà la diferència sobre la qual s'aplicarà la deducció del 10 %.  
8.3. Es tindrà dret a la devolució íntegra de la quota o la part corresponent, en els següents supòsits:  
a) Confinament o contagi per la Covid-19. S'haurà d'aportar un justificant o informe mèdic que l'acredite, signat i segellat per la persona facultativa.  
b) Mort de familiar fins a segon grau de consanguinitat o afinitat. S'haurà d'adjuntar un certificat acreditatiu.  
8.4. Per causes climatològiques es tindrà dret a les següents devolucions:  
a) En la Setmana Blava o diversos Dies Blaus, no es tindrà dret a la devolució de l'import de la reserva una vegada realitzades, com a mínim, el 50 % del total de les sessions de l'activitat reservada. Únicament en el cas de no arribar al percentatge de sessions realitzades indicat, es tindrà dret a la devolució de la part proporcional de l'import de la reserva en funció dels serveis prestats.  
En el cas de reserves amb internat, en les quals es realitzen activitats alternatives, no es tindrà dret a la devolució.  
b) Respecte al Dia Blau o Cap de Setmana Blau, quan concórreguen causes que impedisquen la realització de l'activitat, es retornarà íntegrament l'import de la reserva, o s'oferirà la possibilitat de realitzar l'activitat en qualsevol altra data en funció de la disponibilitat de les escoles de la mar. Si l'activitat se suspén una vegada iniciada la pràctica nàutica, no es tindrà dret a la devolució de l'import.  
  
8.5. En cas de suspensió de l'activitat per circumstàncies sobrevingudes atribuïbles a la Generalitat, s'oferirà la possibilitat de realitzar l'activitat en qualsevol altra data o es retornarà íntegrament l'import de reserva.  
8.6. En el cas de malaltia o lesió sobrevinguda durant el desenvolupament de l'activitat, l'alumnat no tindrà dret a la devolució de la quota.  
  
8.7. El termini màxim de presentació de la sol·licitud de devolució serà d'un mes a partir del dia de finalització del curs adjudicat. Haurà de ser tramitada pel centre escolar o entitat corresponent, ja siga per a sol·licitar la devolució de l'import de tot el grup o d'una o diverses persones que l'integren, excepte en el supòsit de l'activitat de cap de setmana que haurà de ser tramitada per la persona que va realitzar la inscripció.  
  
8.8. Les sol·licituds de devolució es presentaran en el registre d'entrada de la DGD o de l'IVAJ o per via telemàtica a través del procediment https://www.gva.es/va/inicio/procedimientos'id\_proc=19837. No obstant això, també podran presentar-se d'acord amb el que estableix l'art. 16.4 de la Llei 39/2015, d'1 d'octubre, del procediment administratiu comú de les administracions públiques.  
8.9. Les devolucions hauran de sol·licitar-se segons el formulari establit, que estarà a la disposició de les persones usuàries en escolesdelamar.gva.es, en les mateixes escoles i en els serveis territorials de la DGD o de l'IVAJ.  
  
9. Assistència sanitària i assegurances  
9.1. La Conselleria de Sanitat Universal i Salut Pública prestarà ajuda medicosanitària a través dels seus centres i institucions sanitàries, amb tots els dispositius existents en la xarxa pública, a l'alumnat, participants, personal monitor i organitzador que patisquen qualsevol accident de caràcter esportiu durant el desenvolupament de les activitats de la campanya «A la Mar 2022».  
9.2. Per a beneficiar-se de les prestacions esmentades en el paràgraf anterior, s'haurà d'haver realitzat la matrícula en la campanya «A la Mar 2022».  
9.3. L'entitat asseguradora corresponent cobrirà l'assistència mèdica continuada, posterior a la prestada en primera instància per la Conselleria de Sanitat Universal i Salut Pública, derivada d'accident esportiu que puguen patir les persones participants, personal monitor i organitzador durant el desenvolupament de la campanya «A la Mar 2022» de la Generalitat, d'acord amb el Reial decret 849/1993, de 4 de juny, pel qual es determinen les prestacions mínimes de l'assegurança obligatòria esportiva, així com la responsabilitat civil per accions o omissions en l'exercici de les funcions que els competeixen.  
  
10. Vestimenta i equip  
A més de la pròpia per a la vida en allotjament en règim d'internat (quan el curs que s'haja de realitzar el tinga inclòs), s'haurà de tindre en compte la duració, característiques del curs i la climatologia del mes o estació en la qual es desenvolupe aquest. Per a l'activitat, les persones participants hauran de portar:  
- Sabatilles d'esport, escarpins o sandàlies subjectes (sola antilliscant).  
- Calçat esportiu de recanvi i calcetins d'esport.  
- Samarretes esportives.  
- Vestits de bany.  
- Impermeable.  
- Roba esportiva.  
- Tovalloles.  
- Protector solar.  
- Gorra.  
- Ulleres de sol.  
  
11. Acceptació de les bases  
La participació en aquesta convocatòria, incloent-hi la fase d'inscripció, implica l'acceptació de les bases que la regulen.  
  
12. Centres d'informació:  
  
- DIRECCIÓ GENERAL D'ESPORT  
Av. de Campanar, 32. 46566 València  
Tel. 835 243 563  
  
- ESCOLES DE LA MAR  
escolesdelamar.gva.es - https://www.facebook.com/gvaescolesdelamar  
Correu electrònic: vzbhdegdforsax@okn.iv  
  
ESCOLA DE LA MAR DE BORRIANA  
Av. de la Mediterrània, s/n. 12218 Borriana  
Tel. 400 237 771  
Correu electrònic: emburriana\_jrz@kqp.mt  
  
ESCOLA DE LA MAR DE BENICÀSSIM  
Av. de Ferrandis Salvador, 49. 12292 Benicàssim  
Tel. 777 130 424  
Correu electrònic: embenicassim\_vux@thz.bx  
  
ESCOLA DE LA MAR DE LA VILA JOIOSA  
Club Nàutic, av. del Port, s/n. 03408 la Vila Joiosa (Alacant)  
Tel. 206 215 051  
Correu electrònic: copmrqaqmcvihh@xuohlhyd.ona  
  
- DIRECCIONS TERRITORIALS. SECCIONS D'ACTIVITAT FÍSICA I ESPORT  
  
ALACANT  
Av. d'Aguilera, 1- 2a planta. 03184 Alacant  
Tel. 531 158 203  
Correu electrònic: dep.ali\_mnt@nqh.ga  
  
CASTELLÓ  
Av. de la Mar, 23. 12225 Castelló de la Plana  
Tel. 839 572 059  
Correu electrònic: dep.cas\_mqf@bsh.iv  
  
VALÈNCIA  
Edifici Prop II C/ de Gregori Gea, 14. 46506 València  
Tel. 142 894 336  
Correu electrònic: dep.val\_cyw@ohj.wq  
  
- INSTITUT VALENCIÀ DE LA JOVENTUT  
C/ de l'Hospital, 11. 46881 València  
Tel. 292 825 552  
Correu electrònic: info\_grae@lhe.nk